El Museu del Còmic busca un espai per les 400 caixes de material | Gràcia TV
El Museu del Còmic busca un espai per les 400 caixes de material
Des de fa cinc anys tebeos com el Capitán Trueno o Sissi estan emmagatzemats en aquest local de l’avinguda de Vallcarca. L’espai s’havia cedit per acollir tot aquest material, però ara, es posarà a la venda. Els impulsors per la creació del Museu del Còmic de Barcelona temen que si no troben una solució, els més de 10.000 documents acabin al contenidor de paper.
Josep Callejón, Museu del Còmic i la Il·lustració de Barcelona: “Això és l’alternativa que tenim més a prop. Ja és imminent, jo no vull alllargar-ho més. Aquí hi ha còmics des del segle XVIII amb material de còmics de Bruguera, de la Valenciana, de Toray, de totes les editorials.”
El Museu del Còmic fa anys que no té una seu, i pel grup impulsor la ubicació ideal seria al barri del Coll, ja que consideren que va ser el bressol d’aquest gènere amb l’editorial Bruguera al capdavant. De fet, juntament amb el Grup d’Estudis Coll – Vallcarca, creuen que es podria instal·lar a l’antiga seu de la productora de cinema de dibuixos animats Balet i Blay. Demanen a l’Ajuntament que compri aquest edifici del barri per convertir-lo en un Centre d'Interpretació del Còmic.
Josep Callejón, Museu del Còmic i la Il·lustració de Barcelona: “L’edifici fa com a mínim 10 anys que està buit i seria que es quedés al barri, és el barri d’on sortien, cada mes, gairebé 4 milions de còmics.”
Informa Aitana Molina i Neus Valls
Mentre el Museu del Còmic no sigui una realitat, els seus impulsors esperen trobar aviat un altre sostre per les 400 caixes de material. La crida que han fet a les xarxes per trobar una nova ubicació ha despertat interès a la ciutat gallega de la Corunya, on volen crear un Museu del Còmic Espanyol.